钦定古今图书集成/方舆汇编/职方典/第1388卷 > 《新开罗定州治碑》明·陈绍儒
## 钦定古今图书集成/方舆汇编/职方典/第1388卷 > 《新开罗定州治碑》明·陈绍儒

万历四年丙子冬，督抚凌公云翼师征罗，旁上方略。
越明年丁丑春，武成献议开拓州县。帝命陞泷水县
为罗定州，悬衡东西，建县二，曰东安，曰西宁，辖属罗
定，隶藩省。设千户所四，曰南乡、富霖、封门、函口，连泷
水千户所凡五。知州、州同、州判、州幕全设。式廓隍池，
官衙、堂序，门屏、绰楔，易故起新。经文治者兵备佥事
“一人，共武服者，参将守备三人，田赋增粮一千五百。”
版图孔阜，学校俊髦孔殷。文庙坛𫮃，制典并举。邮驿
兵壮，巡司营堡，达四郊而维四邻。戍兵八千载。自章
程岭西，疆理形势雄全，由周而来，诚一刱睹者也。己
卯春，督抚刘公尧诲代至。文昭武赫，亟重维新，光启
帝图，民萌永赖。台院先令詹公贞吉、龚公懋贤、梅公
淳，科条申饬，励相帝谟。于时四圉咸清，全藩坐靖。伟
哉疆场之为烈也。庚辰夏，州守师生谒予文纪之石。
陈氏绍儒曰：“职方方隅惟四海，广东藩称南海，盖荆
扬裔土云。《天官书》：‘日月五星，起扬粤斗牛之次，东连
营室，包青齐，络邹鲁，比错楚之翼轸。星纪鹑尾，爰负
南海广藩，荆扬之土’”，其益辟以广焉。由甿渚支山，南
达窦州，盖曰蛮荆，西通夜郎。牂，牁也，广且大，今之岭
西罗旁是已。罗旁本唐窦州地，周藩秦郡，总于南海。
隋置泷水县，历代沿革，宋元因之。泷水其南海，古名
区哉？邑井虽褊小，云际灵阳，晋康忠谠，山川如织，藩
方称灵秀焉。前代人文，若汉之封川。陈元疏《左氏春
秋》，帝为立学。唐之开建莫宣卿状元及第，膺迹金缕
之乡；梁之泷水陈法念，孝谊振俗，簪缨蝉联，皆泷水
百里内外贤人也。山川不殊，敷土制治则代殊。是故
六条郡，于汉分交命乱，刺史，于晋假节民离。府军，于
唐统乖政溃。宋以安抚弱，元以宣慰夷。当其时，历代
分疆域民，若州若县，势裂雄长封域，有遗憾矣。我朝
藩服岭南，东西十州，屏翰京邑，参伍吴、楚、浙、闽之制，
田赋科贡丽焉，岭西罗旁。今兹规画七城，声势雄连。
万山丛薄，刳其腹心。千里金汤，猰㺄莫逞。令更而民
集，轨顺而文同。涤开阳、永熙之残垒，壁康州、端州之
上游。天峻其防，地彰其险，阴阳相其阖辟，山川格其
精诚，阃外壮猷，智勇奚尚？嗟夫！城池为固，礼义为纪，
信斯言也。封疆开置，明作惇大，存乎其人。昔周宣中
兴，王命召公疆理至于南海，其王者必世之仁焉。国
家二百馀祀，经营罗定，社稷之役，兴于外僚。由今观
之，文武耀乎中区，威灵洽乎殊俗，仁覆天下，是不可
明征哉！夫周藩南海，非宣王无以成召公疆理之功。
今阃外督臣，非忠结天子之知，又乌以竖此岭南罗
旁万年不拔之业哉！主臣一德，建邦绥猷，猗欤盛矣！
时重新封，文武吏论定而官者也。圆机胜算，首揭仪
表，则兵巡前少参徐公汝阳、今佥宪侯公应爵；亮采
和衷，则州守胡君相东；西中材官，则副总兵陈公璘、
参戎朱君文达、守备叶君腾凤，咸振武干城云。“予闻
文武不具，良民瞿然。”语今新封之民，兆庶惟和，而文
武全玆！固南国万年之翼宣也。铭曰：帝德光大，海隅
斯熙；周王维藩，望岳陈诗。楚庭日焕，中县风移。荆、扬
连壤，东西丕基；天经地纪，夙表南陲；裨海遥环，岭岫
分披。西京而后，疆宇离离。桂、梧东下，甿渚亚支；岭西
罗旁。狼贼猺夷，华纲弗饬；元、宋羁縻。屡烦斧钺，罔见
息衰。天讨徂征，斩俘靡遗。督臣献凯，忠赤倾葵。“奋武
经文，惟帝曰咨。分疆辟土，开创其宜。泷邑陞州，东西
县。斯五所联，分八千。章师宪臣，纲之猛将。祈祈。大夫，
师长文德。爰施鸿图保大，治正勋奇。屈䇲绥猷，张弛
惟时。东藩南海，甘棠永思。”